Predkladacia správa

Dňa 11. mája 2010 sa minister zahraničných vecí Slovenskej republiky Miroslav Lajčák zúčastnil na 120. zasadnutí Výboru ministrov Rady Európy v Štrasburgu. Výbor ministrov je najvyšší rozhodovací orgán Rady Európy, ktorý zasadá raz ročne. Jednou z tém, ktorej sa venoval tento rok, bola reforma systému ochrany ľudských práv vrátane zefektívnenia činnosti Európskeho súdu pre ľudské práva. Minister M. Lajčák vo svojom prejave zdôraznil, že Slovensko chce pokračovať v otvorenom dialógu s monitorovacími mechanizmami s cieľom dosiahnuť čo možno najvyšší štandard garancie ľudských práv pre svojich obyvateľov. Ministri členských krajín Rady Európy diskutovali počas neformálneho pracovného obeda tému Bosny a Hercegoviny. 
 
Na okraj  zasadnutia Výboru ministrov Rady Európy sa minister M. Lajčák  stretol s Komisárom Rady Európy pre ľudské práva Thomasom Hammarbergom a s tajomníčkou  Výboru ministrov Mireille Paulusovou, ktorej odovzdal Zlatú medailu Ministerstva zahraničných vecí SR za dobrú spoluprácu so Slovenskom počas predsedníctva SR vo Výbore ministrov Rady Európy.
 
Materiál nemá vplyv na verejné financie, obyvateľov, hospodárenie podnikateľskej sféry a iných právnických osôb, životné prostredie, zamestnanosť, ani podnikateľské prostredie.